ORDE do 30 de outubro de 2023 pola que se establecen as condicións para a repartición do fondo adicional ao Fondo de Cooperación Local para o ano 2023 entre os concellos resultantes dun proceso de fusión.
Vicepresidencia Primeira e Consellería de Presidencia, Xustiza e Deportes — III. Outras disposicións — 07/11/2023

O impulso de medidas incentivadoras da xestión eficaz e eficiente dos recursos públicos dos municipios galegos é un dos principais obxectivos da Xunta de Galicia, que ten como finalidade contribuír a que os concellos poidan continuar prestando os debidos servizos á cidadanía, mellorando as condicións de vida que satisfagan as súas necesidades á vez que se reducen os custos que a prestación destes servizos traslada á carga impositiva que soporta a veciñanza. Como unha das medidas máis eficaces para acadar estes obxectivos, a Xunta de Galicia pretende promover e apoiar os proxectos de fusión municipal que inicien os concellos da nosa Comunidade Autónoma.
O artigo 13.1 da Lei 5/1997, do 22 de xullo, de Administración local de Galicia, dispón que a Xunta de Galicia establecerá unha serie de medidas de fomento para as fusións de municipios ou para a incorporación doutros, que supoñen, entre outras, tanto o dereito ao incremento da porcentaxe de participación que corresponde no Fondo de Cooperación Local coma a adopción de medidas de fomento para que se fusionen os concellos.
Nesta liña, a Lei 6/2022, do 27 de decembro, de orzamentos xerais da Comunidade Autónoma de Galicia para o ano 2023 (DOG núm. 248, do 30 de decembro), establece no Fondo de Cooperación Local para o ano 2023 un fondo adicional con destino exclusivo e finalista aos concellos fusionados.
Concretamente, é o artigo 59.catro da Lei 6/2022, do 27 de decembro, o que establece os conceptos de distribución dos novos recursos que se integran no fondo adicional ao Fondo de Cooperación Local e inclúe, na súa alínea d), unha dotación para os concellos resultantes dun proceso de fusión.
A repartición do fondo adicional correspondente aos municipios resultantes dun proceso de fusión dentro do Fondo de Cooperación Local para 2023 realizarase nas condicións que estableza a consellería competente en materia de Administración local.
Resulta, pois, preciso establecer e precisar as condicións de repartición do citado fondo adicional ao Fondo de Cooperación Local do ano 2023, considerando como criterio determinante a participación en procesos de fusión ou de incorporación voluntaria a outros concellos.
A disposición transitoria primeira do Decreto 79/2023, do 22 de xuño, polo que se fixa a estrutura orgánica das vicepresidencias e das consellerías da Xunta de Galicia, regula a subsistencia da estrutura e das funcións dos órganos superiores e de dirección previstos no citado decreto, reguladas nos correspondentes decretos de estrutura orgánica, ata que se proceda ao desenvolvemento da estrutura contida neste decreto.
A Vicepresidencia Primeira e Consellería de Presidencia, Xustiza e Deportes é o departamento da Xunta de Galicia ao cal lle corresponde a elaboración, proposta e execución da política do Goberno galego en materia de Administración local, de conformidade co previsto no artigo 1 do Decreto 117/2022, do 23 de xuño, polo que se establece a súa estrutura orgánica.
Para o exercicio das súas funcións conta dentro da súa estrutura orgánica coa Dirección Xeral de Administración Local, configurada no artigo 29 do citado Decreto 117/2022, do 23 de xuño, como o órgano encargado da xestión das competencias que se lle atribúen á Xunta de Galicia en materia de Administración local. No exercicio das súas competencias, correspóndenlle a este centro directivo as relacións coas entidades locais, en particular a coordinación das políticas públicas en materia de Administración local, a xestión en materia de pacto local, a proposición das directrices en relación cos programas de cooperación e financiamento local e, en especial, co Fondo de Cooperación Local ou o fomento das liñas de colaboración coas entidades locais galegas no referente á convocatoria e execución das subvencións destinadas a elas.
Polo exposto, e de conformidade co establecido no Decreto 117/2022, do 23 de xuño, e na alínea d) do artigo 59.catro da Lei 6/2022, do 27 de decembro, dos orzamentos xerais da Comunidade Autónoma de Galicia para o ano 2023, a Vicepresidencia Primeira e Consellería de Presidencia, Xustiza e Deportes é o órgano competente para determinar as condicións de repartición da consignación do fondo adicional ao Fondo de Cooperación Local prevista na letra d) do citado artigo 59.catro, destinadas a concellos resultantes dun proceso de fusión.
Por todo isto,
Artigo 1. Obxecto
1. Por medio desta orde regúlanse as condicións de participación no Fondo de Cooperación Local do ano 2023 dos municipios resultantes dun proceso de fusión para a repartición do fondo adicional.
2. O Fondo de Cooperación Local para o ano 2023 ten un fondo adicional cunha dotación de 1.500.000 euros, destinados na súa totalidade ao cumprimento do sinalado no artigo 13.un, letras a) e f), da Lei 5/1997, do 22 de xullo, reguladora da Administración local de Galicia.
Artigo 2. Beneficiarios
Serán beneficiarios da dotación do fondo adicional ao Fondo de Cooperación Local a que fai referencia esta orde, previsto na alínea d), do artigo 59.catro da Lei 6/2022, do 27 de decembro, os concellos de Galicia resultantes dun proceso de fusión municipal.
Artigo 3. Destino
As achegas procedentes deste fondo adicional ao Fondo de Cooperación Local terán carácter non finalista e poderán ser aplicadas polos concellos ao financiamento de programas de gasto de natureza produtiva ou xeradora de emprego, obras ou servizos, gastos de persoal, gastos correntes en bens e servizos, amortización de débeda ou calquera outro gasto ou investimento acorde coas competencias municipais.
Artigo 4. Distribución
1. A dotación do fondo adicional ao Fondo de Cooperación Local que se distribúe mediante esta orde polo importe de 1.500.000 euros, aparece consignada na aplicación orzamentaria 21.01.811B.460.1 e distribuirase a partes iguais entre os municipios fusionados de Galicia.
2. A Dirección Xeral de Administración Local comunicaralle á Dirección Xeral de Planificación e Orzamentos os concellos que participarán no Fondo de Cooperación Local por estes conceptos, no prazo de tres días desde a publicación desta orde.
Disposición derradeira
Esta orde entrará en vigor o día da súa publicación no Diario Oficial de Galicia.
Santiago de Compostela, 30 de outubro de 2023